KIRJALLINEN KYSYMYS E-1830/97 esittäjä(t): Carlos Carnero González (GUE/NGL) - komissiolle (28. toukokuuta 1997)

Aihe: URBAN-ohjelman toteuttaminen Toledossa (Espanja)

Toledo on yksi niistä Espanjan kaupungeista, jotka ovat mukana URBAN-ohjelman ensimmäisessä vaiheessa (1994 - 1999). Komissio tietää, kuinka tärkeä osa Euroopan parlamentilla oli tämän yhteisöaloitteisen ohjelman syntymisessä, jossa otetaan huomioon erityisesti Euroopan unionin kaupungistuneiden alueiden ongelmat. On luonnollista, että parlamentti valvoo tällaisten aloitteiden vakaata toteutumista ja huolehtii siitä, että ne kehittyvät sopusoinnussa yhteisön säännöstön kanssa.

Olen äskettäin saanut tietää, että Toledon kaupungissa on muodostettu URBAN-ohjelmaa puolustava yhteistyöelin, ja sen jäsenet ovat esittäneet kritiikkiä ohjelman toteuttamisesta, josta vastaa kaupunginhallitus. Ohjelmaa puolustavaan yhteistyöelimeen kuuluvat yhteisöt, jotka olivat mukana hankkeen valmistelussa ja esittelyssä ja jotka nyt näkevät, että ohjelmalle kaavaillut tavoitteet eivät täyty ja tämän lisäksi näyttää siltä, että ne eivät saa enää jatkossa olla mukana ohjelman toteuttamisessa.

Tietääkö komissio tämän ohjelmaa puolustavan yhteistyöelimen olemassaolosta ja onko se tietoinen ohjelman nykyisen toteuttamisen kohtaamasta kritiikistä? Jos on, niin mikä on sen kanta asiassa? Aikooko se mahdollisesti pyytää Espanjan hallituksen, paikallishallinnon ja puolustavan yhteistyöelimen mielipidettä asiasta?

Voiko komissio antaa selvityksen siitä, onko URBAN-ohjelmasta tehdyn tiedotuslehden tekeminen, jota varten se myönsi 21 miljoonaa pesetaa ja johon ei otettu mukaan ohjelman toteuttamisessa mukana olleita paikallisyhteisöjä, yksi tukitoimista?

Voiko komissio selvittää, millainen osa työmarkkina- ja talousosapuolilla on ollut ohjelman eri vaiheiden toteuttamisessa? Onko paikallisyhteisöjen jättäminen ohjelman toteuttamisen ulkopuolelle rakennerahastoja koskevan asetuksen 2081/93 ((EYVL L 193, 31.7.1993, s. 5. )) rikkomista?

Komission jäsenen Monika Wulf-Mathiesin komission puolesta antama vastaus (7. heinäkuuta 1997)

Komissio ei ole tietoinen Toledon URBAN-ohjelmaa puolustavasta yhteistyöelimestä eikä ohjelman täytäntöönpanoa koskevasta kritiikistä. Se kääntyy Espanjan viranomaisten puoleen pyytääkseen heidän näkemystään ja mahdollista lausuntoa asiasta. Komissio ei voi kuitenkaan muotoilla tarkkaa pyyntöä tuntematta kritiikin syitä ja yhteistyöelimen nimeä tai asiasta vastaavia henkilöitä.

URBAN-ohjelmaa koskevan tiedotuslehden osalta komissio haluaisi ilmoittaa, että tukitoimen hyväksymisen yhteydessä ainoastaan tukitoimen päätavoitteet sisällytetään ohjelmaan. Ohjelman toteuttamisesta vastaavat viranomaiset vahvistavat myöhemmin toissijaisuusperiaatteen mukaisesti näiden päätavoitteiden sisällön, joka konkretisoituu eri toimina. Komissio saa tietoja ja kertoo näkemyksistään seurantakomitean kokouksissa. Viimeisimmässä, tammikuussa 1997 pidetyssä seurantakomiteakokouksessa Espanjan viranomaiset ilmoittivat, että tiedotus- ja julkaisutoimintaan liittyvää tointa harkittiin ja siitä keskusteltiin seudun sosiaalisten ja taloudellisten yhteistyökumppaneiden kanssa. Kyseiseen toimeen ei ollut kohdennettu varoja.

Taloudellisten ja sosiaalisten yhteistyökumppaneiden asema ohjelmien suunnittelussa ja täytäntöönpanossa on otettu huomioon rakennerahastojen päämääristä ja tehokkuudesta ja niiden toiminnan yhteensovittamisesta keskenään ja Euroopan investointipankin toiminnan sekä muiden rahoitusvälineiden kanssa annetun asetuksen (ETY) N:o 2052/88, sellaisena kuin se on muutettuna ((EYVL L 193, 31.7.1993. )), 4 artiklassa sekä jäsenvaltioille suunnatun, URBAN-yhteisöaloitteen suuntaviivat vahvistavan komission tiedonannon 20.3 kohdassa. Asetuksessa säädetään, että juuri jäsenvaltio nimeää toimivaltaiset elimet institutionaalisten sääntöjen ja nykyisten jäsenvaltiokohtaisten käytäntöjen mukaisesti.